Polisie op soek na 2 oor brande by St. Francisbaai | Maroela Media
Brande in St. Francisbaai (22 Augustus 2019). (Foto: Vincent Lyons via Disaster Volunteer Group)
Die Oos-Kaapse polisie is op die spoor van twee mans wat na bewering verantwoordelik is vir die wegholbrand wat Donderdag talle huise in St. Francisbaai vernietig het.
Sers. Majola Nkohli, woordvoerder van die polisie, het gesê die polisie ondersoek nou 'n saak van brandstigting nadat 'n vrou intussen na vore gekom en beweer het dat sy dié dag omstreeks 13:00 twee mans met 'n byekorf in 'n oop stuk veld agter Lymeweg-Noord opgemerk het.
Die mans word daarvan verdink dat hulle bye uitgerook en in die proses die veld aan die brand gesteek het.
Brande in St. Francisbaai (22 Augustus 2019). (Foto: Kouga Munisipaliteit)
Die ooggetuie beweer sy het die mans daarna sien weghardloop toe die veld aan die brand slaan.
Maroela Media het vroeër berig twee helikopters, 85 brandbestryders en ander noodpersoneel is later na Lymeweg-Noord ontplooi om 'n wegholbrand te blus.
Volgens Nkohli het altesaam 13 huise egter in die slag gebly.
Hoewel inligting rakende die mans skraps is, weet die polisie dat een van die mans 'n blou oorpak aangehad het en dat die ander 'n fiets gestoot het.
Enigiemand met inligting rakende die voorval word versoek om AO Lwazi Solombela by 071 475 1831 te bel. Inligting kan ook vertroulik by Stop Misdaad, 08600 10111, aangemeld word.
brandstigting In die nuus St Francisbaai
Daar is baie duur heuning uitgehaal!
Ironies. Ek het gister met my vrou gepraat oor die bedreiging vir – en voortbestaan van – bye. Vanoggend by die apteek het ek gekyk na ñ groot bottel heuning van amper R150 en weer gedink daaraan.
Hier lees ek nou ñ baie kommerwekkende berig oor einste saak.
Ons bye, diere, wild en mense word uitgeroei.
Glo, Bid en Vertrou. Wees paraat, help mekaar en beskerm dit wat nou bedreig word vir die nageslag!
Ek verstaan net nie waarom hulle nie voorbrande maak nie. Dis kort kort n probleem daar?
Ek sien die berig nou en reageer op sarkasme waarmee ek myself nie mee vereenselwig nie. In my kommentaar het ek genoem, dat dit nie noodwendig brandstigting hoef te wees nie en ek hou daarby. Soos ek die berig verstaan, was dit 2 persone wat heuning uitgehaal het. Enige persoon wat weet hoe heuning uitgehaal word, sal weet dat jy nodig het om n stukkie goiingsak of iets soortgelyk nodig het wat dan aan die brand gesteek word om die nodige rook af te gee om die bye van jou af weg te hou. Rook + vonkie + sterk wind… Lees meer »
Stef ek stem saam met jou. Ons familie hou gereeld vakansie in St.Francis en dit verstom my dat die Munisipaliteit nie die nodige voorsorgmaatreels tref nie.